मिरुनि गोदान सोलोंथाइ खान्थिया बिमारावनि बिजोङाव सोलोंथाइ होनायाव गोसो नांथाबनाय फोसावनाय समावनो दासान्दै मिरु सुबुं सम्फद जौगाथाय मन्थिख’नि बिथोनाव नेसनेल टेष्ट एजेन्सि (एन टि ए) आ बे बोसोरनिफ्राय दुलाराय भारतारी आनजाद जे इ इ ( मेइन)खौ बिमाराव एबा ओनसोलारि रावाव खुंनो थिरांथा लादों होननानै फोसावदों। दासान्दै इंराजि आरो हिन्दीनि अनगायै असमीया, बेंगलि, उरिया, तामिल, कानाड़ा, गुजराटि, माराठी, पान्जाबि, तेलुगु,उर्दु बायदि मोन जिसे रावाव जे इ इ आनजाद खुंगोन होननानै बुंनाय जादों। जे इ इनि बादि गोनां भारतारी आनजाद ओनसोलारि एबा बिमारावाव खुंजायोब्ला हादरनि लाख-लाख बिमाराव एबा रायजो राव बिजोंनि सोलोंथाइ लानाय फरायसाफोरनि थाखाय सुबिदा जागोन होननानै फरायसा लोगोसे फोरोंगिरिफोरा मिजिंथिदों। फोरमायथावदि इंराजि आरो हिन्दी राव बिजोङाव आनजाद खुंफुं जानायाव इंराजि लोगोसे हिन्दी बिजोङाव फरायनाय फरायसाफोरा जेरैबादि सुबिदा मोनदोंमोन बिदि गुबुन बिमा रावनि बिजोंनि फरायसाफोरा सुबिदा मोनाखैमोन।